**Step pool** er en bunnformasjon som forekommer i bratte elver. Formasjonen er en repetitiv trappeformasjon og en form for vertikal meandrering. Den karakteriseres ved en akkumulasjon av store steiner eller trær som utgjør et trinn (step) som strekker seg på tvers av elvekanalen, etterfulgt av en nedstrøms konkav, erodert kulp (pool) med finere materiale. Formasjonen oppstår i flere miljøer, hvor step-pool-morfologi i tillegg til i fjellelver er å finne i is og fast fjell.

Step pool vil man finne i elver som har en bratthet fra 2% til 70%. Kontinuerlige forekomster av step pool forekommer hvor elvas gradient ligger mellom 7% og 20%.

Step pool i VekveselvaStep pool i Vekveselva ved Oppdal

Oppbygning og dannelse
----------------------

Lokale klimatiske faktorer, strømningsregime, sedimenttilgang og sedimentenes kornstørrelse er viktige faktorer for at utvikling av step pool skal finne sted. Feltundersøkelser viser at step pool kan utvikles spontant hvis forholdene ligger til rette og vil tilpasse seg etter hvert som vannføringen endres. Step dannes som følge av strømningsregime og/eller ved akkumulasjon av partikler ved nøkkelsteiner eller andre hindringer som tømmetsokker. En sentral teori i oppbygningen av step pools går ut på at steiner som ligger i elveløpet vil blokkere transport av andre steiner. Dette fører til at flere steiner stopper opp og bygger opp et step. Denne teorien er kjent som nøkkelsteinteorien. Som følge av at vannets hastighet vil kunne øke over steps vil overskytende energi være med på å grave ut en kulp (pool) i bakkant av et step, og man får en step pool-struktur. Noe av overskuddsenergien kan overføres som varme til vannet hvor det er gjort undersøkelser som viser at vanntemperaturen kan være noe høyere lenger ned i en elv med step pool-formasjoner.

Sentrale teorier innenfor fagområdet viser at det finnes sammenheng mellom elvens helningsgradient og høyde på step. Det er også gjort undersøkelser på forholdet mellom størrelse på step og størrelse på pool. Et problem med undersøkelser av step pool-formasjoner er at de foregår i naturlige elveløp med en rekke ukontrollerbare faktorer. Dette gjør at det kan være vanskelig å samle inn data som viser signifikante sammenhenger eller påvise at disse eksisterer.

Norsk terminologi og forskning
------------------------------

Step pool er et interesseområde som inkluderer et mindre forskningsmiljø, selv om interessen har vært økende. Det har gjort at den internasjonale fagterminologien "step pool" benyttes også i Norge som begreper for formasjonene i fluvialgeomorfologisk kontekst.

Institutt for Geografi ved NTNU var trolig det fremste forskningsmiljøet på step-pools i Norge i flere år. Blant annet ble det gjennomført en rekke mastergradsavhandlinger med Vekveselva nord-vest for Oppdal som feltområde.

Referanser
----------

1. ↑  Chin, Anne. (1989). Step pools in stream channels. Progress in physical geography, 13(3), 391-407.
2. ↑  Vatne, Geir & Irvine-Fynn, Tristram DL. (2016). Morphological dynamics of an englacial
channel. Hydrology and Earth System Sciences, 20(7), 2947
3. ↑  Church, Michael & Zimmermann, André. (2007). Form and stability of step-pool channels: Research progress. Water Resources Research, 43(3).

Eksterne lenker
---------------

* Step pool – River Styles